Khomotso Phahlane in hof oor ‘bedrog’Lt.genl. Khomotso Phahlane, voormalige waarnemende nasionale polisiekommissaris, en genl.maj. Ravichandran Pillay, die hoof van die Suid-Afrikaanse Polisiediens se aanvoerkettingbestuur, in die beskuldigdebank. (Foto: Bhekikhaya Mabaso/African News Agency) Lt.genl. Khomotso Phahlane, voormalige waarnemende nasionale polisiekommissaris, het Vrydag in die Johannesburgse handelsmisdaadhof verskyn op aanklag van beweerde tenderbedrog. Langs Phahlane in die beskuldigdebank was genl.maj. Ravichandran Pillay, die hoof van die Suid-Afrikaanse Polisiediens se aanvoerkettingbestuur. Die hof het verklarings van die twee beskuldigdes aangehoor waarin Phahlane ontken het dat hy betrokke was by enige misdaad van enige aard. Hy het aangevoer die ondersoek teen hom is uitgevoer as deel van ŉ “heksejag”. Die twee is vanoggend deur ondersoekers van die Onafhanklike Polisieondersoekdirektoraat (Opod) in hegtenis geneem. Daar word beweer Phahlane en Pillay was betrokke by bedrog rakende die aanskaffing van blou ligte en ander toerusting ter waarde van meer as R86 miljoen. Volgens Opod hou dit verband met die toekenning van ŉ bedrieglike tender aan Instrumentation Traffic Law Enforcement, wat deur Vimpie Manthatha besit word. Verskeie ander verdagtes is verlede jaar in verband met dieselfde saak in hegtenis geneem. Phahlane was aan die hoof van die polisie van 2015 tot 2017.